ส่วนที่ 1

ข้อมูลสรุป (Executive Summary)

บริษัท ควอลิตี้คอนสตรัคชั่นโปรดัคส์ จำกัด (มหาชน) (“บริษัท”) ก่อตั้งขึ้นเมื่อวันที่ 16 มิถุนายน
2537 เพื่อประกอบธุรกิจเป็นผู้ผลิตและจำหน่ายคอนกรีตมวลเบา ได้แก่ อิฐมวลเบา
แผ่นผนังและพื้นคอนกรีตมวลเบา และคานทับหลังมวลเบา
เพื่อใช้ในการก่อสร้างภายใต้เครื่องหมายการค้า “Q–CON” โดยอาศัยเทคโนโลยีการผลิตของ
HEBEL ประเทศเยอรมนี
นอกจากนี้บริษัทยังผลิตและจำหน่ายวัสดุก่อฉาบซึ่งใช้เป็นปูนก่อและปูนฉาบสำหรับคอนกรีตมวลเบาโดยเฉพาะ
รวมทั้งจำหน่ายเครื่องมือและอุปกรณ์ต่างๆ ที่ใช้สำหรับคอนกรีตมวลเบา ผู้ถือหุ้นรายใหญ่ของบริษัท ณ
วันที่ 30 ธันวาคม 2547 ประกอบด้วย บริษัท แลนด์ แอนด์ เฮ้าส์ จำกัด (มหาชน)
ถือหุ้นบริษัทในสัดส่วนร้อยละ 31.41 บริษัท ควอลิตี้ เฮ้าส์ จำกัด (มหาชน) และบริษัทย่อย คือ
บริษัท คิว.เอช. อินเตอร์เนชั่นแนล จำกัด ถือหุ้นบริษัทรวมกันในสัดส่วนร้อยละ 25.78 และบริษัท
เอเชี่ยน พร็อพเพอร์ตี้ ดีเวลลอปเม้นท์ จำกัด (มหาชน) ถือหุ้นบริษัทในสัดส่วนร้อยละ 16.26

บริษัทแปรสภาพเป็นบริษัทมหาชนจำกัดเมื่อวันที่ 22 พฤษภาคม 2546 และในเดือนธันวาคม 2546
บริษัทได้เพิ่มทุนชำระแล้วเป็น 400 ล้านบาท (จากเดิม 320 ล้านบาท)
โดยการเสนอขายหุ้นเพิ่มทุนต่อประชาชน จำนวน 80 ล้านหุ้น ราคาเสนอขายหุ้นละ 8 บาท
(มูลค่าที่ตราไว้หุ้นละ 1 บาท)
และหุ้นของบริษัทเข้าซื้อขายในตลาดหลักทรัพย์แห่งประเทศไทยเมื่อวันที่ 6 มกราคม 2547

เมื่อวันที่ 27 เมษายน 2547 บริษัทได้จัดตั้งบริษัทย่อยขึ้น 1 บริษัท คือ บริษัท คิว-คอน อีสเทอร์น
จำกัด มีโรงงานตั้งอยู่ที่ นิคมอุตสาหกรรมอมตะซิตี้ ระยอง โดยบริษัทถือหุ้นในสัดส่วนร้อยละ 99.99
เพื่อดำเนินการผลิตอิฐมวลเบา แผ่นผนังและพื้นคอนกรีตมวลเบา และคานทับหลังมวลเบา
โดยมีกำลังการผลิตปีละประมาณ 3 ล้านตารางเมตร

ผลิตภัณฑ์ของบริษัทจำแนกได้เป็น 3 กลุ่ม ได้แก่ (1) กลุ่มผลิตภัณฑ์คอนกรีตมวลเบา ได้แก่
อิฐมวลเบา แผ่นผนังและพื้นคอนกรีตมวลเบา และคานทับหลังมวลเบา (2)
กลุ่มผลิตภัณฑ์ปูนก่อและปูนฉาบสำหรับคอนกรีตมวลเบา และ (3) เครื่องมือและอุปกรณ์ต่างๆ
ที่ใช้สำหรับคอนกรีตมวลเบา โครงสร้างรายได้ของบริษัทในปี 2547 จำแนกตาม 3
กลุ่มผลิตภัณฑ์ดังกล่าว อยู่ในสัดส่วนร้อยละ 95.44 : 2.69 : 0.63 ของรายได้รวมตามลำดับ

ผลการดำเนินงานของบริษัทในระยะปี 2546 – 2547 ปรับตัวดีขึ้นอย่างต่อเนื่อง
โดยบริษัทมีรายได้จากการขายในปี 2546 จำนวน 732.85 ล้านบาท และ 892.33 ล้านบาท
ตามลำดับ

จากการที่ผลการดำเนินงานของบริษัทปรับตัวเพิ่มขึ้นอย่างต่อเนื่อง
รวมทั้งการก่อสร้างโรงงานผลิตแห่งที่ 2
แล้วเสร็จและอยู่ระหว่างดำเนินการก่อสร้างโรงงานผลิตแห่งที่ 3
รวมทั้งการลงทุนในบริษัทย่อยเพื่อขยายกำลังการผลิตรองรับการเติบโตของตลาดกลุ่มผลิตภัณฑ์คอนกรีตมวลเบา
ณ วันที่ 31 ธันวาคม 2547 บริษัทมีสินทรัพย์รวมจำนวน 2,208.57 ล้านบาท หนี้สินรวมจำนวน
666.94 ล้านบาท และส่วนของผู้ถือหุ้นจำนวน 1,541.63 ล้านบาท

ปัจจุบันบริษัทมีโรงงานผลิตจำนวน 2 โรงงาน ตั้งอยู่ที่นิคมอุตสาหกรรมบางปะอิน
จังหวัดพระนครศรีอยุธยา มีกำลังการผลิตอิฐมวลเบา แผ่นผนังและพื้นคอนกรีตมวลเบา
และคานทับหลังมวลเบา สูงสุดปีละประมาณ 6 ล้านตารางเมตร
และมีกำลังการผลิตวัสดุก่อฉาบสูงสุดปีละประมาณ 180,000 ตัน โดยในปี 2547
มีการใช้กำลังการผลิตในอัตราร้อยละ 100 ของกำลังการผลิตสูงสุด
บริษัทมีเป้าหมายที่จะขยายกำลังการผลิตเพิ่มขึ้นเป็น 12 ล้านตารางเมตร ในปี 2548
โดยการก่อสร้างโรงงานผลิตแห่งที่ 3 ที่นิคมอุตสาหกรรมบางปะอิน จังหวัดพระนครศรีอยุธยา
ปัจจุบันอยู่ในระหว่างการสร้าง ใช้เงินลงทุนประมาณ 650 ล้านบาท
คาดว่าจะแล้วเสร็จและเริ่มดำเนินการผลิตเพื่อจำหน่ายในช่วงไตรมาสแรกของปี 2548
และโรงงานผลิตแห่งที่ 4 ที่นิคมอุตสาหกรรมอมตะซิตี้ จังหวัดระยอง ดำเนินงานโดยบริษัทย่อย คือ
บริษัท คิว-คอน อีสเทอร์น จำกัด ปัจจุบันอยู่ในระหว่างการสร้าง ใช้เงินลงทุนประมาณ 800
ล้านบาท คาดว่าจะแล้วเสร็จและเริ่มดำเนินการผลิตเพื่อจำหน่ายในช่วงไตรมาสที่สามของปี

บริษัทมีนโยบายจ่ายเงินปันผลให้แก่ผู้ถือหุ้นไม่เกินร้อยละ 50 ของกำไรสุทธิในแต่ละปี